Առաջինը Ամուլսարի հանքի խնդրով Վայոց ձորի մարզի մի քանի համայնքների բնակիչների քաղաքացիական անհնազանդության գործողություններն էին: Չորսօրյա պայքարից հետո՝ մայիսի 24-ին, լսելով վարչապետ Նիկոլ Փաշինյանի հորդորը, քաղաքացիները որոշել էին դադարեցնել բողոքի գործողությունները: «Թափանցիկ եւ համալիր փորձաքննություններ իրականացնելու՝ վարչապետի հանձնարարականի արդյունքում արդեն իսկ ձեռնարկվում են աշխատանքներ»,- նույն օրը համայնքի բնակիչներին հանգստացրել էր փոխվարչապետ Տիգրան Ավինյանը: Սակայն հետագա օրերին՝ կառավարությունից չստանալով որեւէ գործնական արձագանք, ջերմուկցիները եւ հարակից գյուղերի բնակիչները հունիսի 4-ին ու 5-ին վերսկսել էին բողոքի ակցիաները` կրկին փակելով հանքավայր տանող ճանապարհները: Ի վերջո, քաղաքացիներին Երեւանում ընդունել էր առաջին փոխվարչապետ Արարատ Միրզոյանը, ով հանդիպման արդյունքում որոշում էր կայացրել համապատասխան հանձնաժողով ստեղծելու եւ առաջիկայում հանքը շահագործող ընկերությունում տեսչական ստուգումներ իրականացնելու մասին: